Матиас Клаудиус
Песен за войната

Превод от немски: Димитър Симидов, —

chitanka.info

О, намеси се, херувим небесен,

спри всякаква война!

Не ща за тоя пир несвестен

да нося аз вина.

Какво ще правя, щом насън пред мене

изправят се в нощта

убити и окървавени

тук син, а там баща?

Когато те за слава уж заминат,

а върнат се при нас

осакатени и проклинат

до сетния си час?

Когато щерки, майки и невести

след всеки страшен ден

осиротели и злочести

избухнат в плач пред мен?

Когато, ах, от глад и мор понесен,

светът се заличи

и в моя чест надгробна песен

страхотно зазвучи?

Не радва ме ни слава, нито злато,

щом има пак война —

не искам за позора на войната

да нося аз вина!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.